Formula 1 -kausi 2021
Kilpailukalenteri

Suunniteltu kilpailukalenteri kaudelle 2021 sisälsi ennätykselliset 23 osakilpailua. Uutena osakilpailuna kalenterissa oli Saudi-Arabian osakilpailu, joka ajettiin Jeddan katuradalla. Viime kauden alkuperäisessä kalenterissa ollutta Vietnamin osakilpailua ei ajettu tälläkään kaudella, vaan sen tilalla oli Portugalin Grand Prix. Vietnamin osakilpailun perumiseen vaikuttivat myös paikallisen poliittisen vaikuttajan sekä kisajärjestäjän korruptioepäilyt ja Vietnamin valtion kiinnostuksen kohteiden keskittyminen omiin kansallisiin hätätilanteisiinsa. Tammikuussa 2021 ilmoitettiin että Australian Grand Prix siirtyy ajettavaksi 19.–21. marraskuuta 2021 koronaviruspandemian vuoksi, jolloin Bahrainin Grand Prix oli kauden avausosakilpailu. Kiinan osakilpailu peruttiin alkuperäiseltä päivältä ja sen tilalla korvaavana osakilpailuna ajettiin Imolassa Emilia-Romagnan Grand Prix. Alkuperäisessä kalenterissa ollut Kanadan osakilpailu jouduttiin perumaan maan matkustusrajoitusten vuoksi ja osakilpailu oli tarkoitus korvata samana viikonloppuna ajettavalla Turkin osakilpailulla. Kuitenkin aluksi myös Turkin osakilpailu peruttiin, ja sen korvasi Steiermarkin osakilpailu, joka ajettiin samalla radalla kuin viikkoa myöhemmin kilpailtu Itävallan Grand Prix. Kesäkuussa 2021 uutisoitiin, että Singaporen Grand Prix peruttiin koronarajoitusten ja logistiikan kanssa muodostuneiden ongelmien vuoksi ja sen korvasi aiemmin peruttu Turkin Grand Prix. Heinäkuussa 2021 uutisoitiin, että Australian osakilpailu peruutettiin ja sen tilalle etsittiin korvaavaa osakilpailua. Elokuussa 2021 uutisoitiin, että Japanin osakilpailua ei ajeta kaudella 2021 maan hankalan koronavirustilanteen vuoksi (kilpailu peruuntui myös edellisellä kaudella). Syyskuussa 2021 vahvistettiin, että Qatarin Losail International Circuitilla ajetaan marraskuussa 2021 ensimmäistä kertaa F1-osakilpailu Qatarin Grand Prix -nimellä ja sopimus on monivuotinen.
| Nro | Kilpailun virallinen nimi | Kilpailu | Rata | Päivämäärä | Aika> Paik. | Aika>  | Raportti |
| --- | --- | --- | --- | --- | --- | --- | --- |
| 1 |  Gulf Air Bahrain Grand Prix | Bahrainin Grand Prix | Bahrain International Circuit, Sakhir | 28. maaliskuuta | 18.00 | 18.00 | Raportti |
| 2 |  Pirelli Gran Premio del Made in Italy e dell’Emilia Romagna | Emilia-Romagnan Grand Prix | Autodromo Enzo e Dino Ferrari, Imola | 18. huhtikuuta | 15.00 | 16.00 | Raportti |
| 3 |  Heineken Grande Prémio de Portugal | Portugalin Grand Prix | Autódromo Internacional do Algarve, Portimão | 2. toukokuuta | 15.00 | 17.00 | Raportti |
| 4 |  Aramco Gran Premio de España | Espanjan Grand Prix | Circuit de Barcelona-Catalunya, Montmeló | 9. toukokuuta | 15.00 | 16.00 | Raportti |
| 5 |  Grand Prix de Monaco | Monacon Grand Prix | Circuit de Monaco, Monaco | 23. toukokuuta | 15.00 | 16.00 | Raportti |
| 6 |  Azerbaijan Grand Prix | Azerbaidžanin Grand Prix | Baku City Circuit, Baku | 6. kesäkuuta | 16.00 | 15.00 | Raportti |
| 7 |  Emirates Grand Prix de France | Ranskan Grand Prix | Circuit Paul Ricard, Le Castellet | 20. kesäkuuta | 15.00 | 16.00 | Raportti |
| 8 |  BWT Grosser Preis der Steiermark | Steiermarkin Grand Prix | Red Bull Ring, Spielberg | 27. kesäkuuta | 15.00 | 16.00 | Raportti |
| 9 |  BWT Grosser Preis von Österreich | Itävallan Grand Prix | Red Bull Ring, Spielberg | 4. heinäkuuta | 15.00 | 16.00 | Raportti |
| 10 |  Pirelli British Grand Prix | Britannian Grand Prix | Silverstone Circuit, Silverstone | 18. heinäkuuta | 15.00 | 17.00 | Raportti |
| 11 |  Rolex Magyar Nagydíj | Unkarin Grand Prix | Hungaroring, Mogyoród | 1. elokuuta | 15.00 | 16.00 | Raportti |
| 12 |  Rolex Belgian Grand Prix | Belgian Grand Prix | Circuit de Spa-Francorchamps, Stavelot | 29. elokuuta | 15.00 | 16.00 | Raportti |
| 13 |  Heineken Dutch Grand Prix | Hollannin Grand Prix | Circuit Zandvoort, Zandvoort | 5. syyskuuta | 15.00 | 16.00 | Raportti |
| 14 |  Heineken Gran Premio d’Italia | Italian Grand Prix | Autodromo Nazionale Monza, Monza | 12. syyskuuta | 15.00 | 16.00 | Raportti |
| 15 |  VTB Russian Grand Prix | Venäjän Grand Prix | Sotši Autodrom, Sotši | 26. syyskuuta | 15.00 | 15.00 | Raportti |
| 16 |  Rolex Turkish Grand Prix | Turkin Grand Prix | İstanbul Park, Istanbul | 10. lokakuuta | 15.00 | 15.00 | Raportti |
| 17 |  Aramco United States Grand Prix | Yhdysvaltain Grand Prix | Circuit of the Americas, Austin, Texas | 24. lokakuuta | 14.00 | 22.00 | Raportti |
| 18 |  Gran Premio de la Ciudad de México | Méxicon Grand Prix | Autódromo Hermanos Rodríguez, México | 7. marraskuuta | 13.00 | 21.00 | Raportti |
| 19 |  Heineken Grande Prêmio de São Paulo | São Paulon Grand Prix | Autódromo José Carlos Pace, São Paulo | 14. marraskuuta | 14.00 | 19.00 | Raportti |
| 20 |  Ooredoo Qatar Grand Prix | Qatarin Grand Prix | Losail International Circuit, Al-Dayyan | 21. marraskuuta | 17.00 | 16.00 | Raportti |
| 21 |  STC Saudi Arabian Grand Prix | Saudi-Arabian Grand Prix | Jeddah Corniche Circuit, Jedda | 5. joulukuuta | 19.00 | 18.00 | Raportti |
| 22 |  Etihad Airways Abu Dhabi Grand Prix | Abu Dhabin Grand Prix | Yas Marina Circuit, Abu Dhabi | 12. joulukuuta | 17.00 | 15.00 | Raportti |
Lähteet: